Župnija Smlednik

Prvi petek - pričevanje Klare Bodlaj
2024-12-06 18:00 - 18:30 UTC
Smo pred jubilejnim letom 2025, ki nosi naslov Romarji upanja. S pobožnostjo prvih petkov in sobot, bomo poglabljali vero. V petek, 6.12., bo 45 minut pred sv. mašo v Smledniku priložnost za spoved, molitev rožnega venca in litanij Srca Jezusovega pred Najsvetejšim, pri sv. maši ob 18.00 pa bo pričevala Klara Bodlaj o Božjih milostih.

Drugi oratorijski dan
2024-11-30 09:00 - 13:00
V soboto, 30. novembra, se ob 9. uri prične v župnišču Smlednik za veroučence in njihove družine iz župnij Smlednik in Trboje prične oratorijski dan o Baragi in svetem letu. Potem se preselimo v KUD Smlednik, kjer bomo pletli vence. Obod, okraski in sveče vas čakajo, sami pa prinesete material za pletenje (mah, smrekove veje). Ko so venci spleteni, se pospravi in potem druženje ob picah. Dar za prijavnino je 7 €. Prijavnice prinesete ali k sv. maši ali k verouku. Oratorijski dan se konča okoli 13. ure.

Lepo povabljeni veroučenci in njihovi starši!

Dobrodelni koncert
2024-11-29 19:30 - 20:30
Župnijska karitas Smlednik vabi na DOBRODELNI KONCERT “ POTI DO SRCA “ v petek 29. novembra 2024 ob 19.30 v Kulturnem domu Smlednik.

Vsi vaši prostovoljni prispevki bodo namenjeni družinam v stiski.

Pridite, veseli vas bomo!

Dekanijsko srečanje članov ŽPS
2024-11-17 15:00 - 17:00
V nedeljo 17. 11. 2024, ob 15. uri dekanijsko srečanje članov ŽPS, v Velesovem, kamor smo lepo vabljeni.

VEROUČNE KATEHEZE ZA VSE (Gabrijel Kavčič)
2024-11-09 00:00 - 23:59
9. november 2024 – večerno srečanje staršev za vse razrede župnij Smlednik in Trboje v Smledniku z duhovnikom in vzgojiteljem Gabrijelom Kavčičem; …;

Vsi sveti v Smledniku in Trbojah
2024-11-01 00:00 - 2024-11-02 23:59
Na praznik Vse svetih, 1.11., bo v Smledniku sveta maša ob 7.00 in ob 14.00; po popoldanski maši bo obisk pokopališča; ob 17.30 rožni venec v Smledniku;

V Trbojah bo sveta maša ob 10.00 in po njej obisk pokopališča.

Na praznik Vernih duš, 2.11., bo ob 9.00 sveta maša za verne duše v Trbojah in ob 18.00, večerna sveta maša, v Smledniku.

ROMANJE PO JUŽNI TIROLSKI ŽUPNIJ SMLEDNIK IN TRBOJE
2024-10-11 00:00 - 2024-10-13 23:59
V petek, 11. oktobra, se prične župnijsko romanje župnij Smlednik in Trboje po poteh Leopoldnine Brandis in Anamarije Lazarini (Brixen, Bolzano, Merano, Lana – srečanje s sorodniki Leopoldnine Brandis in Anamarije Lazarini – in Innichen). Na pot se odpravi 47 romarjev in romaric. Odhod je ob 6. uri izpred cerkve v Smledniku. Sedežni red bo tak, kakor ste se prijavljali. S seboj imejte osebni dokument, zdravstveno kartico, udobno obutev, obleko primerno letnemu času, ker imamo polpenzione, kaj za pojest ali denar, da si lahko hrano kupite, denar za spominke in kavo ter ponižno in hrepeneče srce po Bogu in veliko dobro volje. Cena romanja je 295,00 €. V ceno je vključeno: prevoz z avtobusom vključno z vsemi cestninami in pristojbinami; nočitev z zajtrkom v mladinskem hotelu v Meranu; večerja (2x); vstopnini iz programa; degustacija vin; kosilo zadnji dan romanja; nezgodno zavarovanje CORIS za tujino; turistična taksa v kraju kjer prenočujemo; organizacija in izvedba romanja. Vrnemo se v nedeljo, 13. oktobra, pozno zvečer.

Južna Tirolska (nemško Südtirol) je pokrajina na severu Italije, kjer z izjemo glavnega mesta Bozen, večino predstavljajo nemško govoreči prebivalci. Pokrajina izjemnih naravnih kontrastov in lepot velja za eno najbolj razvitih regij na Stari celini. Ponaša se z vrhunsko kulinariko, je domovina Traminca, najdišče najstarejše mumije na svetu (Ötzi) in velja za najlepši predel Alp (Dolomiti). Pomemben del predstavlja kmetijska dejavnost, njihove gorske kmetije so zagotovo najlepše in najbolj urejene na vsej Stari celini... Vse to bomo občudovali v treh dneh, vsak dan po malem in vsak dan ravno prav.

Petek, 11. oktober 2024, prvi dan

Odhod iz Smlednika v jutranjih urah (ob 6.00). Vožnja na mejni prehod Karavanke, nato nadaljevanje v porečju (ob) reke Drave vse do njenega izvira na Toblaškem polju. Peljali se bomo mimo ali skozi kraje: Beljak, Špital na Dravi, Lienz in Sillian kjer bomo vstopili v Italijo in s tem tudi pokrajino Južno Tirolsko. V dopoldnevu prispemo v eno najstarejših urbanih središč dežele, več stoletij pa njeno duhovno središče – Brixen. Mesto v porečju reke Eisack je najstarejše v deželi in se prvič omenja že v 10. stoletju, ko je bila ustanovljena škofija ter se ponaša tudi z najstarejšo (teološka in filozofska fakulteta) visokošolsko ustanovo v celotni Tirolski. Omeniti velja, da je v preteklih stoletjih tamkajšnja škofija imela velik vpliv na verski in gospodarski razvoj dela današnje Slovenije. Po prihodu bomo v stolnici Marijinega vnebovzetja in svetega Kasijana imeli sveto mašo. Pred slovesom od mesta si ogledamo še znameniti križni hodnik, ki se nahaja neposredno ob stolnici. V popoldnevu prispemo v 40 km oddaljeno prestolnico dežele Bozen (Bolzano). Najprej se ustavimo v arheološkem muzeju kjer hranijo najbolj znano mumijo v srednji Evropi – Ötzija, ki so ga pred desetletji našli na ledeniku v dolini Schnals. Po ogledu se sprehodimo skozi Laubengasse do osrednjega trga, kjer dominira stolnica Marijinega vnebovzetja. V poznem popoldnevu se bomo namenili v dolino reke Adiže, proti Meranu, drugemu največjemu mestu v deželi kjer bomo naslednja dva dneva tudi prenočili. Pred nastanitvijo se ustavimo še na večerji, ki jo bomo združili z degustacijo vin, ki so značilna za vinorodno deželo južna Tirolska. Zvečer nastanitev v hotelu in nočitev.

sobota, 12. oktober 2024, drugi dan

Po zajtrku se bomo odpravili v hribe, do najbolj znanega romarskega središča v deželi bazilike Maria Weißenstein, ki se nahaja na nadmorski višini 1.520 metrov. Začetki segajo v leto 1533, ko se je pojavila milostna podoba Matere Božje (Pieta). V 17 stoletju so sezidali romarsko cerkev, stoletje kasneje še samostan servitskega reda. Število romarjev se je znatno povečalo po letu 1988, ko je svetišče obiskal papež Janez Pavel II. Proti poldnevu se bomo vrnili nazaj v dolino, znova v predmestje Merana kjer se nahaja verjetno najlepši botanični vrt pri naših zahodnih sosedih in sicer pri gradu Trautmansdorf. Sredozemsko rastlinje se prekrasno vklaplja v kuliso okoliških tritisočakov. Preostanek popoldneva bomo nato preživeli na posestvu Brandisovih pri kraju Lana. V njihovem dvorcu je nekaj časa prebivala redovnica Leopoldina Brandis, ki je v postopku za blaženost. Po sveti maši v tamkajšnji cerkvi bo čas še za večerjo. Zvečer vrnitev v hotel in nočitev.

Nedelja, 13. oktober 2024, tretji dan

Po zajtrku slovo od hotela, vožnja mimo Bozna in po Brennerski avtocesti do odcepa za dolino Gröden. Po znameniti Dolomitski cesti se bomo skozi kraje Sankt Ullrich, Sankt Christina in Wolkenstein, ki poleg turizma slavijo po rezbarstvu, ki je nekoč blažilo hudo revščino gorskih predelih, povzpeli na vrh prelaza Grödnerjoch, ki je obenem ločnica med dolino Gardena in dolino Badia. V manjšem zaselku Oies se je leta 1852 rodil Josef Freinademetz, ki se je pri 27. letih odločil za misijonsko delo v Aziji (večinoma v današnji Kitajski). 5. oktobra 2003 je bil razglašen za svetnika, edinega dosedaj v skupnosti Ladinov, ki že tisočletja naseljujejo osrednji del Dolomitov. V domačem kraju, blizu rojstne hiše, so v ta namen sezidali cerkev, ki jo leta 2008 obiskal papež Benedikt XVI. In v njej bomo tudi imeli nedeljsko bogoslužje. V zgodnjem popoldnevu se bomo zapeljali mimo Brunecka in Toblacha do mesteca Innichen kjer obiščemo znamenito romansko cerkev svetih Korbinjana in Kandida. Iz Južne jo bomo nato mahnili na Vzhodno, Tirolsko namreč. Poleg skupne zgodovine in kulture jo v tem delu povezuje tudi reka Drava. Pred povratkom v domače kraje se bomo v nedeljskem popoldnevu v Lienzu, upravnem in gospodarskem središču tega dela Tirolske, ustavili na kosilu. Nato pa naprej do Beljaka in mejnega prehoda Karavanke ter proti domačim krajem, kamor bomo prispeli v zgodnjih večernih urah.

Cena romanja je 295,00 €. V ceno je vključeno:

prevoz z avtobusom vključno z vsemi cestninami in pristojbinami;

nočitev z zajtrkom v mladinskem hotelu v Meranu;

večerja (2x);

vstopnini iz programa;

degustacija vin;

kosilo zadnji dan romanja;

nezgodno zavarovanje CORIS za tujino;

turistična taksa v kraju kjer prenočujemo;

organizacija in izvedba romanja.

Možni doplačili:

enoposteljna soba (za dve nočitvi);

Oratorij Smlednik 2024
2024-08-19 00:00 - 2024-08-25 23:59
Letošnji oratorij bo tako potekal od ponedeljka, 19.8 do nedelje , 25.8. V ponedeljek bo kot običajno začetek ob 17ih. Preostale dni pa bo oratorijski dan trajal od 9.00 do 16.00. V soboto pa bo potekal od 9.00 do 12.00 Verjamemo, da bodo otroci uživali v družbi.. Spoznavali bomo preroka Daniela . Poleg tega bomo imeli ustvarjalne delavnice in popoldne bolj športno obarvane velike igre.

Prijave bodo letos potekale po elektronski poti in bodo v začetku zgolj informativne - to pomeni, da svoje otroke zgolj prijavite, prispevek pa poravnate prvi dan oratorija. Cena prispevka za prvega otroka v družini je 25 evrov, za drugega 20, za ostale pa je prijava brezplačna. Možno je tudi plačilo na TRR.

ROK za oddajo prijav je 5. JULIJ.

Oratorij 2024 (google.com)

Prosimo vas, da se prijavnih rokov tokrat ZARES držite, saj kasneje prijave ne bodo več možne.

V primeru izredno slabe napovedi vremena , bomo primorani tudi letošnji oratorij prilagoditi ali odpovedati.

V kolikor boste imeli še kakšna vprašanja, nam prosim sporočite na elektronski naslov oratorij.smlednik@gmail.com ali pa na številki 041 682 984 (Sara) ali 041 849 885 (Eva).

Vaši animatorji

Romanje od Smlednika do Trboje
2024-08-17 17:00
Na predvečer pred žegnanjem v Trbojah, 17. avgusta 2024, ste farani in faranke župnije Smlednik povabljeni, da iz Smlednika peš poromamo do sv. Marije Vnebovzete, da župniji Trboje in Smlednik skupaj molita rožni venec in darujeta sv. mašo. Odhod iz Smlednika (izpred cerkev sv. Urha) je ob 17. uri. To je znamenje skupne hoje za Kristusom in da smo člani iste Katoliške Cerkve.

Sobotna večerna sv. maša bo torej zato izjemoma v Trbojah ob 18.30 uri. Pa maši se zadržimo v druženju.

Peš romanje na Brezje
2024-08-02 21:45 - 2024-08-03 06:00
V petek, 2. avgusta, se ob 21.45 pred župniščem v Smledniku prične tradicionalno peš župnijsko romanje na Brezje. Vabljeni, da se nam pridružite. V soboto, 3. avgusta, bo ob 6. uri zjutraj na Brezjah romarska maša. Kdor ne bo šel peš, se nam lahko pridruži pri maši (lahko greste s kolesom, z avtomobilom).

To romanje je lahko zahvalno romanje za vse prejete milosti (družino, službo, šolsko leto, …) in prošnje romanje, da bomo skozi življenje hodili kot resnični Gospodovi učenci.

Duhovne počitnice za mlade
2024-07-13 00:00 - 2024-08-10 23:59
POČITNICE NA PAGU. Duhovno-družabne počitnice za mlade, mlade odrasle in mlade družine.

Julij:

13.—20. 7. 2024

20.—27. 7. 2024

27. 7—3. 8. 2024 (polno).

Avgust:

3.—10. 8. 202410.—17. 8. 2024

Duhovni spremljevalci bodo bratje kapucini.

Počitnice za mlade in mlajše odrasle

Urhova nedelja v župniji Smlednik
2024-07-07 09:00 - 10:00
V nedeljo, 7. 7. 2024 bo Urhova nedelja. Po sveti maši bo sledil premierni ogled risanega animiranega filma o velikem rojaku duhovniku Jakobu Aljažu, ki bo na ta dan na voljo tudi na USB ključku (dar 10 €), na voljo pa bodo tudi spominski kozarci z podobo Jakoba Aljaža in z naslovom filma Za vse nas, Slovence gre (dar 13 €).

Kulturni utrinki - radio Ognjišče
2024-07-01 10:15 - 11:00
V oddaji "Kulturni utrinki" bo predstavaljen nov animiran film o Jakobu Aljažu, ki bo premierno predvajan na Urhovo nedeljo.

Utrip Cerkve v Sloveniji - radio Ognjišče
2024-06-30 08:00 - 20:45
V oddaji "Utrip Cerkve v Sloveniji" bo predstavljeno praznovanje Urhove nedelje .

Utrip Cerkve v Sloveniji

Nedelja zakonskih jubilantov v župniji Smlednik in Trboje
2024-06-16 00:00 - 23:59
V nedeljo, 16. 6. 2024 je nedelja zakonskih jubilantov v Smledniku ob 9. uri in v Trbojah ob 10.30. K prijavi vabljeni vsi zakonski jubilanti, ki praznujete 5, 10, 15, …, 50, … let. Prijavite se župniku.

Romanje po poteh Magdalene Gornik za župniji Smlednik in Trboje
2024-06-01 08:00 - 18:00
V soboto, 1. 6. 2024, je celodnevno romanje po poteh Magdalene Gornik za župniji Smlednik in Trboje (Nova Štifta, Sodražica, Gora in Nova vas). Odhod bo ob 8.00 in se vrnemo do 18.00.

Dar za odrasle je 20 €, za osnovnošolske otroke je 15 €. V dar je vključeno hladno kosilo in prevoz. Pijača bo iz popotne torbe, priporočamo se tudi za kakšen termos kave in za kakšno pecivo kot malico. Prijave že sprejemamo.

Binkošti in prvo sveto obhajilo v župniji Smlednik in Trboje
2024-05-19 00:00 - 23:59
V nedeljo, 19. maja, je Binkoštna nedelja. Svete maše so v Smledniku ob 7. in 9. uri ter v Trbojah ob 10.30. Šmarnice so v Smledniku ob 8.30 in v Trbojah ob 10. uri.

Pri mašah v Smledniku ob 9. uri in v Trbojah ob 10.30 potekala slovesnost prvega svetega obhajila.

Spomin na žrtve komunizma
2024-05-16 00:00 - 2024-05-17 23:59
Vlada je lani ukinila praznik spomina na žrtve komunizma, ki je obeležen za 17. maj.

V naši škofiji je bila sprejeta odločitev, da na predvečer, 16.maja ob 21.00, po naših župnijah s tri minutnim zvonenjem počastimo njihov spomin in molimo za žrtve nasilja.

Lepo povabljeni k sodelovanju in zbranosti v tem času.

Mir in dobro v teh majskih dneh, je zapisal g. nadškof Stanislav

Pričevanje Nataše Rupena o Magdaleni Gornik za župniji Smlednik in Trboje
2024-05-12 09:00 - 11:30
V nedeljo, 12. 5. 2024, bo pri mašah v Smledniku ob 9.00 in v Trbojah ob 10.30 uri pričevala Nataša Rupena o Magdaleni Gornik in o svojem spreobrnjenju.

Šmarnice 2024 za župniji Smlednik in Trboje
2024-05-01 00:00 - 2024-05-31 23:59
V župnijah Smlednik in Trboje bomo imeli iste šmarnice z naslovom "Na začetku je bila škatla", ki govori o pomenu molitve. Napisala jih je Saška Ocvirk.

Šmarnice bodo potekale istočasno v Smledniku in Trbojah, v četrtkih pa imamo skupne šmarnice v Trbojah (v času 9-dnevnice še ob sredah).

Peli bomo litanije, v cerkvah bo škatla molitve, v katero boste po vsakih šmarnicah vrgli svojo molitev, šmarnice boste brali otroci..

Okronana - film o Magdaleni Gornik
2024-04-12 19:15 - 21:00
V petek, 12. 4. 2024, bo v KD Smlednik ob 19.15 ogled filma o Magdaleni Gornik z naslovom Okronana. Z nami bo režiserka tega filma Elza Rebol.

V filmu Okronana spremljamo izredno zgodbo Magdalene Gornik, ki je v 19. stoletju živela z mističnimi pojavi in se soočala z nasprotovanjem okolice, a je vztrajno sledila svojemu poslanstvu spreobrnjenja src ter približevanja Bogu skozi trpljenje.

Preprosta deklica iz kmečke družine sredi 19. stoletja pri 12 letih stopi na pot mistike in trpljenja. Sprejela je odločitev, da bo svoje življenje darovala Bogu ter na poseben, mističen način trpela in zadoščevala za grehe. Kljub nasprotovanju okolice in težavam je Magdalena ostala zvesta Bogu in svojemu poslanstvu. S svojim zgledom in sporočilom spreobrnjenja nas vabi k veri ter nam kaže, kako sprejeti trpljenje, ki nas doleti v življenju, in v njem najti smisel ali celo lepoto.

Lepo povabljeni župljani Smlednika in Trboj, kot tudi vsi drugi.

Križev pot na Kalvariji
2024-03-24 14:00 - 14:30, 2024-03-17 14:00 - 14:30, 2024-03-10 14:00 - 14:30, 2024-03-03 14:00 - 14:30, 2024-02-25 14:00 - 14:30, 2024-02-18 14:00 - 14:30
Ob postnih nedeljah bo ob 14. uri križev pot na Kalvariji za Smlednik in Trboje (v primeru dežja bo v župnijski cerkvi v Smledniku):

1. postna nedelja – 18. 2.: vodijo člani ŽPS

2. postna nedelja – 25. 2.: vodijo bralci Božje besede in liturgični sodelavci;

3. postna nedelja – 3. 3.: vodijo pevci in zakonska skupina;

4. postna nedelja – 10. 3.: vodijo birmanci in birmanke ter starši;

5. postna nedelja – 17. 3.: vodijo šolska mladina in starši;

6. postna nedelja – 24. 3. – na to nedeljo v cerkvi: vodita Karitas in skupina za dušo in na ta dan je spoved pred veliko nočjo ob 17. uri.

Na veliki petek ob 15. uri na Kalvariji križev pot vodi skupnost Barka ob pomoči ŽPS-ja; ob 15. uri imajo farani Trboj križev pot po Trbojah.

Radijski misijon »Molitev, utrip življenja«
2024-03-17 00:00 - 2024-03-23 23:59
Radijski misijon »Molitev, utrip življenja« bo od 17. marca do 23. marca 2024. S svojimi razmišljanji v osrednjih dnevnih govorih (ob 17.00) bo sodeloval br. Štefan Kožuh, krajše nagovore pa bosta pripravljala duhovnik Mitja Markovič in gledališki igralec Gregor Čušin. Posebnost letošnjega misijona bodo »prenosi« govorov iz krajev sv. Frančiška Asiškega, kamor bomo romali radijski sodelavci. Vsebina premišljevanj pa bo v duhu »leta molitve«, kakor nas spodbuja papež Frančišek pred svetim letom. Misijonski nagovori bodo vsak dan ob 11.15 in 17.00. Ponovitev bo vsak večer med 22. in 24. uro. Posnetki bodo na voljo tudi v radijskem arhivu, na spletni strani Radia Ognjišče.

V času radijskega misijona je petek, 22. marca, načrtovan kot spovedni dan (za dekanijo Šenčur župnijska cerkev v Cerkljah na Gorenjskem). Če bo mogoče, bo v vsaki dekaniji na voljo cerkev, kjer bo priložnost za spoved od jutra do večera.

Celodnevno romanje za moške, očete in dečke
2024-03-16 07:30 - 20:30
V soboto, 16. 3. 2024, bo romanje za moške, može in dečke iz župnij Smlednik in Trboje.

Odhod je ob 7.30 izpred cerkve sv. Urha v Smledniku (7.15 pobere v Trbojah iz avtobusne postaje proti Smledniku). Gremo v Rajhenburg (Brestanica), kjer bo maša ob 10.00. Sledi kosilo v gostišču Pečnik, ogled Gen-I učne sobe v Krškem in malo čez 16.00 romanje končamo v hiši vina Lojza Kerina (ogled vinogradov, degustacija vin in malica). Do sedaj je 41 prijavljenih in te prijave so že potrjene.

Dar za romanje je 53,00 € (če je vsaj 40 ljudi). V dar je vključen prevoz, kosilo in degustacija vin z malice. Vrnemo se do 20.30.

Rdeča nit romanja bo Bodi mož, ki je osredotočen na končni cilj.

Svetovni molitveni dan žensk
2024-03-01 18:45 - 19:30
Bogoslužje za letošnji Svetovni molitveni dan žensk je pripravil odbor iz PALESTINE.

Domov | Smdslovenija
